
_START_ARTICLE_
Kammerråd
_START_PARAGRAPH_
Kammerråd var oprindeligt en ældre dansk betegnelse for en embedsmand ved Statens finansvæsen (jf. kameralvidenskab), men blev senere brugt som en ærestitel, som blev uddelt bredt i det danske samfund til personer, som havde gjort en fortjenstfuld indsats. Titlen er nu afskaffet._NEWLINE_Ifølge forordning om rangen af 14. oktober 1746 var kammerråder placeret i 7. klasse (af i alt ni) som nr. 2 og "virkelige" kammerråder i 6. klasse som nr. 2. En kammerråd skulle tituleres "velædle og velbyrdige Herre", jf. "Titulaturer til Rangspersoner i alfabetisk Orden", i: C. Bartholin, Almindelig Brev- og Formularbog, bd. 1-2, København 1844, ktl. 933; bd. 1, s. 49-56._NEWLINE_I H.C. Andersens eventyr Portnøglen skrevet i 1872, kan man bl.a. læse følgende:_NEWLINE_"Hans Fader skubbede ham ind paa et Contor, hans Moder skubbede ham ind i Ægtestanden, og hans Kone skubbede ham op til Kammerraad, men det Sidste sagde hun ikke, hun var en besindig, brav Kone, der taug paa rette Sted, talte og skubbede paa rette Sted."_NEWLINE_Mellempartiet blev spøgefuldt kaldet "kammerrådspartiet" pga. dets målgruppe._NEWLINE_I Hørsholm findes vejen Kammerrådensvej.